Peter Hummelgaard (S), 2025-10-22:
Tak for det, formand.
Tak for ordet.
Debatten i dag handler, uanset hvad spørgerne til denne hasteforespørgsel påstår det handler om, om aflivning af mink.
Der er gennemført flere advokatundersøgelser, en granskningskommission, et tjenstligt forhør og udarbejdet uafhængige juridiske udtalelser baseret på mange, mange tusinde siders dokumenter og afhøringer.
Men også den omtalte »anden metode« blev afsøgt.
Så der er altså tale om medieskriverier, som intet nyt afdækker.
Minkkommissionen bad i september 2021 Justitsministeriet og Statsministeriet om at forsøge at genskabe sms'er fra de telefoner, der havde været indstillet til automatisk sletning af beskeder.
Justitsministeriet og Statsministeriet forsøgte uden held selv at genskabe sms'erne under inddragelse af Statens It.
I oktober 2021 tog Justitsministeriet så efter aftale med Statsministeriet det helt ekstraordinære og usædvanlige skridt at bede politiets teknikere om bistand til at forsøge at genskabe sms'erne.
Justitsministeriet og Statsministeriet tog under inddragelse af ministeriernes it-ansvarlige alle relevante skridt for at identificere enheder, hvor beskederne kunne findes.
Det blev i den forbindelse også overvejet, om beskederne kunne findes på computere, f.eks. i form af sikkerhedskopier.
Det var således ministerierne selv, som identificerede de relevante enheder, på samme måde som myndighederne i øvrigt selv fremsøger det relevante materiale i forbindelse med udlevering af materiale til en kommission.
Det er ikke nogen hemmelighed, og det blev allerede oplyst til Folketinget i en række sammenhænge helt tilbage i 2021.
Politiet blev bedt om at undersøge de identificerede iPhones, iPads og sim-kort samt de cloudbaserede sikkerhedskopier, som måtte være tilknyttet enhederne.
Det var Justitsministeriet, som koordinerede og tilrettelagde processen med politiets forsøg på at genskabe sms-beskeder.
Undersøgelsen blev foretaget på baggrund af en opgavebeskrivelse, som Justitsministeriet sendte til politiet.
Justitsministeriet oversendte også opgavebeskrivelsen til Folketinget i november 2021.
Herefter opstod spørgsmålet om, hvorvidt Forsvarets Efterretningstjeneste kunne noget andet og mere end politiet, der ikke havde kunnet genskabe relevante sms'er.
Derfor anmodede Forsvarsministeriet den 3. december 2021 FE om en udtalelse vedrørende den undersøgelse, som politiet havde foretaget af de udleverede enheder.
Det telefonnotat, som er grundlaget for de mange pressehistorier på det seneste, stammer fra en samtale mellem CFCS og politiet den 3. december 2021.
Det blev ifølge telefonnotatet bl.a. drøftet, om politiet havde sikret sig, at de udleverede enheder var de samme som dem, der blev benyttet i den pågældende periode, og politiet oplyste, at de ikke havde forholdt sig til, hvorvidt det var de rette enheder, de fik udleveret.
Politiet havde udelukkende fokuseret på opgaven med at forsøge at genskabe sms'erne.
Herudover fremgår det af telefonnotatet, at FE ville have brugt en anden metode, som bestod i at fokusere mere på devices, dvs. pc'er og Macs, samt interview med den it-ansvarlige i ministerierne.
På den baggrund var der den 4. december 2021 – og det er en dato, man skal holde sig for øje, for den dato er ikke blevet fremhævet af nogen af spørgerne endnu – en dialog mellem FE og Justitsministeriet, hvor Justitsministeriet oplyste, at Justitsministeriet og Statsministeriet efter en gennemgang af mulige enheder, hvor beskeder kunne befinde sig, faktisk havde fremsendt de relevante enheder til Rigspolitiet.
Så hvis man skal skære det ud i pap, synes det at være gået tabt i både mediedækningen, desværre, og den politiske debat, nok forudsigeligt, at der imellem telefonnotatet, der vedrører en telefonsamtale af 3. december 2021, og FE's udtalelse, som offentliggøres den 7. december 2021, sker det, at FE den 4. december 2021 bliver oplyst om, at den såkaldte »anden metode« er afsøgt.
På baggrund af den samtale den 4. december 2021 fremgik det af udtalelsen fra FE af 7. december 2021, at: »FE har lagt til grund, at de relevante enheder – dvs. telefoner mv. og eventuel tilknyttede PC'er og MAC's, som kan have taget back up af mobiltelefoner mv. – er blevet sendt til Rigspolitiet.
På denne baggrund kan CFCS oplyse, at CFCS ville have fulgt den samme fremgangsmåde og anvendt de samme værktøjer, som er beskrevet i NC3's opgaveløsning.
FE kan på det foreliggende grundlag ikke pege på yderligere undersøgelser, som kunne være iværksat for at fremfinde og eventuelt genskabe de pågældende beskeder.«